Rock da las Alps a l'Atlantic en gaelic e rumantsch

(cp) Il DC "Cara" che vegn lantschà ils 8 da december a. c. tar Culturlaan a Belfast mussa ch'igl è pussaivel da far ozendi musica da rock e pop cun las linguas minoritaras da la Scozia, da l'Irlanda e da la Svizra. Il disc cumpact è il product d'in project en il rom da l'onn Europeic da las Linguas sustegnì dal British Council Switzerland, da la Columbia Iniziative e da la Lia rumantscha. Musicistas e musicists giuvens èn s'inscuntrads per scriver, far e registrar musica en lur linguas tradiziunalas ed en lur stils preferids. Ins pudess crair che l'intenziun principala da l'onn Europeic da las Linguas è da promover p. ex. il franzos, il tudestg u il spagnol, pia linguas "nizzaivlas" da la communitad europeica. Plinavant datti segir blera glieud che associescha il British Council cun la promoziun da l'englais. Sbaglià malamain! Il British Council da la Svizra e ses partenaris, la Columbia Iniziative e la Lia rumantscha, han tschernì  ina via dal tuttafatg differenta: Quest onn han els organisà "Alive and Rocking / Viver e far vibrar / Beò is beòthail / Beo broìmhar", in’occurrenza musicala che ha cumbinà stils da rock e pop cun cumposiziuns originalas en las linguas minoritaras gaelic e rumantsch. 
"Alive and Rocking / Viver e far vibrar / Beò is beòthail / Beo broìmhar" ha radunà la stad passada musicistas e musicists giuvens da la Scozia, da l'Irlanda e da la Rumantschia che han scrit e producì chanzuns en gaelic e rumantsch. Durant duas emnas han els obtegnì agid da dus menturs da questas regiuns linguisticas: Donie Monroe, chantautur ed artist da la Scozia e Robert Grossmann, ghitarrist e sunader da flauta da la Svizra. La gruppa ha passentà la fin da fanadur in'emna sin I'Isle of Skye en Scozia ed è lura sa rendida per in'ulteriura emna a Laax. Nov musicistas e musicists da lingua gaelica, oriunds da la Scozia, da I'Irlanda dal sid, e diesch musicistas e musicists rumantschs han passentà tschintg dis al gimnasi Sabhal Mor Ostaig a Skye. Là han els collavurà 15 chanzuns originalas. A Laax han els dà ils 31 da fanadur in segund concert avant in grond public entusiasmà. Domadus concerts èn vegnids registrads da Chris Harley ed Allan Cuthertson da Vital Spark Music.

Il disc cumpact "Cara"
Il disc cumpact "Cara" vegn lantschà ils 8 da december tar Culturlaan a Belfast ed ils 20 da december a Cuira.
"Cara" - ami en irlandais - è dapli ch'in exempel per colliaziuns interculturalas e per ina cooperaziun tranter las linguas, schebain ch'il disc cumpact preschenta chanzuns en tut las trais linguas e dat perditga d'ina buna collavuraziun tranter las singulas musicistas ed ils singuls musicists. Questa cooperaziun è anc pli impressiunanta, sch'ins tegna quint da la maschaida da stils preschentads da las musicistas e dals musicists sin I'Isle of Skye ed a Laax. lna maschaida da jazz e funk sur l'expermimentalissem contemporan fin a la musica tradiziunala. L’idea fundamentala da quest project è dentant stada da demonstrar ch'era linguas main derasadas èn meds fitg adattas per exprimer ideas contemporanas en ina furma d'art contemporana e ch'ellas na ston betg sa zuppar davos linguas pli grondas che survegnan solitamain dapli spazi e dapli attenziun.
En quest senn sustegna il disc cumpact "Cara" l'idea originala dal project, q.v.d. che bleras linguas main derasadas paran d'avair in niz limità per pledaders giuvens che èn dentant a la fin finala la suletta speranza per la survivenza da questas linguas periclitadas. La musica, surtut quella contemporana, po midar questa tenuta e contribuir al mantegniment da talas linguas.
Il gaelic ed il rumantsch èn tradiziunalmain enragischads en la musica populara ed en la folclora, pia stils da musica plitost nunattractivs per la gronda part dals giuvenils. Furmas da musica sco il rock, il func, il jazz e la musica electronica e da disco paran dentant pli "cool & sexy" e pon intermediar pli tgunsch il messadi che questas linguas "vivan propi e fan vibrar". Che quai è il cas mussa "Cara" en maniera eclatanta. Il sustegn per il project è stà enorm: Sper ils menturs ha er assistì in patrunadi da politichers ed ambassadurs sco era musicists bain enconuschents da las communitads involvidas. Ils musicists han engrazià cun lur entusiassem e professiunalitad. Il spiert da quest project po forsa vegnir resumà il meglier cun ils pleds da Ian Anderson, flautist, chantadur e cumponist da la gruppa Jethro Tull: "Tge plaschair da vesair la lavur d'ina organisaziun che mussa si'ierta ed auters en il spiert da dar e da prender, ina cumbinaziun perfetga, nua che la luschezza d'ina cultura scuntra in'autra, betg en furma d'ina concurrenza agressiva, ma cun la finamira d'esser ensemen e d'emprender in da I'auter."